**Informatīvais ziņojums**

**Latvijas Republikas nacionālās pozīcija Nr. 2 “****Priekšlikums Eiropas Parlamenta un Padomes Regulai, ar ko izveido Eiropas infrastruktūras savienošanas instrumentu un atceļ Regulu (ES) Nr.1316/2013 un (ES) Nr.283/2014- transporta jautājumi”**

Satiksmes ministrija ir sagatavojusi nacionālās pozīcijas projekta Nr. 1 **“Par Eiropas Parlamenta un Padomes regulas projektu, ar ko izveido Eiropas infrastruktūras savienošanas instrumentu un atceļ Regulu (ES) Nr.1316/2013 un (ES) Nr.283/2014” grozījumus.**

Eiropas Komisija 2018. gada 6. jūnijā publicēja Regulas priekšlikumu, ar ko pamato Eiropas infrastruktūras savienošanas instrumenta darbības turpināšanu pēc 2020. gada un atceļ Regulu (ES) Nr. 1316/2013 un (ES) Nr. 283/2014. Regulas priekšlikums nosaka Eiropas infrastruktūras savienošanas instrumenta (turpmāk – EISI) mērķus, finansējuma veidus un noteikumus finansējuma apgūšanai, kā arī budžetu laika posmam no 2021.-2027. gadam. EISI koncentrējas uz Eiropas komunikāciju tīklu transporta, enerģētikas un digitālajā jomā turpmāko attīstību un modernizāciju. Īpaši tiek atbalstīta pārrobežu sadarbība.

Transporta, telekomunikāciju un enerģētikas padome 2018. gada 3. decembrī pieņēma daļēju vispārēju pieeju par regulas priekšlikumu ar ko izveido EISI, pēc kuras sekoja trīspusējas sarunas ar Eiropas Parlamentu. Elementi, kas daļējās vispārējās pieejas tekstā tika atstāti ārpus sarunas, atspoguļoti kvadrātiekavās.

2019. gada 13. martā Pastāvīgo pārstāvju komiteja (COREPER) pieņēma zināšanai progresa ziņojumu un apstiprināja kopīgo vienošanos, atspoguļojot sasniegto pēdējā trīspusējā sarunā par EISI, kas notika 2019. gada 7. martā.

Ievērojot Eiropadomes (EUCO) politiskās vadlīnijas (EUCO 10/20) (turpmāk – secinājumi), par kurām vienojās 2020. gada 17. – 21. jūlija sanāksmēs, Vācijas Prezidentūra attiecīgi salāgoja EISI regulu ar secinājumu tekstu, lai noslēgtu trialogu par EISI regulas gala redakciju. Divos trialogos ar Eiropas Parlamentu vienošanās par gala redakciju netika panākta, ņemot vērā, ka Eiropas Parlaments kategoriski iebilda pret Padomes pozīciju, kas balstās uz apstiprināto secinājumu tekstu.

Portugāles Prezidentūras vadībā 2021.gada 22. janvārī notika trešais trialogs, kura ietvaros vienošanās arī netika panākta, ņemot vērā jau iepriekš identificētos problēmjautājumus un kā atzina Portugāles Prezidentūra, Eiropas Parlamenta priekšlikumi pārsniedza Padomes mandātu. Līdz ar to, lai Padomes pusē panāktu gala vienošanos, Padomei ir nepieciešams sagatavot savus kompromisus un tas ir jāizdara iespējami drīz, ņemot vērā, ka tas ir viens no sektorālajiem ES Daudzgadu budžeta priekšlikumiem.

Latvija atzīmē, ka 2020. gada 17. – 21.jūlijā Eiropadomē panāktā vienošanās, kas atspoguļojas Eiropadomes secinājumos, ir būtisks dalībvalstu signāls projekta Rail Baltica nozīmei ne tikai Baltijas valstīm, bet visai Eiropas Savienībai. Latvijai ir svarīgi nezaudēt Eiropadomes secinājumu idejisko līniju, vienlaikus maksimāli koordinēt pozīciju trīs Baltijas valstu līmenī, lai gala kompromisā tiktu iestrādāti Eiropadomes vadlīniju ideja par papildus finansējumu projektam Rail Baltica.

Satiksmes ministrs T. Linkaits

Vīzē:
Valsts sekretāre I. Stepanova

E.Šimiņa-Neverovska

67028254, elina.simina@sam.gov.lv